АҞӘА, цәыббра 28 – Sputnik, Асмаҭ Ҵәыџьԥҳа. Аԥсны Аиааиреи Ахьыԥшымреи рымшныҳәа иазку апатриоттә акциа "Афырхацәа рымҩала" ареспубликаҿы цәыббра 29 - 30 рзы имҩаԥысуеит ҳәа Sputnik иазеиҭалҳәеит иара аиҿкааҩцәа ируаӡәку Милана Ашәԥҳа.
Лара лажәақәа рыла, акциа алахәылацәа цәыббра 29 асааҭ 7:30 рзы Ахақәиҭра ашҭаҿы еиқәшәоит. Уантәи дара неиуеит Ахьӡ-аԥша апарк ашҟа. Ашәҭшьыҵәрақәа шьҭаҵаны рымҩа дырхоит Егры аӡиас ахь.
"Цәыббра 29 рзы Тамшь ақыҭан алагер ргыланы ҳаԥхьоит. Уа аветеранцәеи ҳареи ҳаиԥылоит. Дара ирхыргаз аҭоурыхқәа ҳзеиҭарҳәоит", - лҳәоит лара.
Цәыббра 30, ашьыжь акциа алахәылацәа рымҩа иацырҵоит. Асааҭ 15:00-16:00 рзы аҳәааҟынӡа анеира рыгәҭакуп.
Ашәԥҳа иазгәалҭеит уажәнатә акциа рыҽшаладырхәхьо 120-ҩык, аха рхыԥхьаӡара 150-ҩык рҟынӡа инеип ҳәа иазыԥшуп, амҩан ауаа ахьрыцло азы.
"Аиҳарак студентцәоуп иалахәу. Ашколхәыҷқәа еиҳа имаҷуп. Есышықәса ҿыц акциа зхы алазырхәуа рхыԥхьаӡара иазҳауеит", - ҳәа лҳәоит лара.
Акциа амҩаԥгараан иазыԥхьагәаҭахоит ахыхьчаратә уснагӡатәқәа: ршоура ршәоит, асабрадақәеи арзҩыдагақәеи рзыршоит.
Раԥхьаӡа акәны акциа мҩаԥган 2007 шықәса рзы. Усҟан уи иалахәын 200-ҩык инарзынаԥшуа.
Иара убас шәаԥхьар ҟалоит: